આજે પ.પૂ. શ્રી આનંદીમા અને પ.પૂ. શ્રી દિલીપજી સાથે મળીને ધ્યાન અને યોગ સાધનાના કાર્યક્રમો ભારત, અમેરિકા અને યુરોપના દેશોમાં અવિરતપણે કરે છે. તેઓ સનિષ્ઠ અભ્યાસુઓને આધ્યાત્મિક માર્ગદર્શન અને શક્તિપાતની દીક્ષા આપે છે. પ.પૂ. શ્રી ધ્યાનયોગીજીના આધ્યાત્મિક વારસ તરીકે તેઓ તેમના જીવનકાળ દરમ્યાન શરૂ કરવામાં આવેલા માનવજાતના કલ્યાણ માટેના કાર્યની જવાબદારી પણ ખૂબ સારી રીતે સમજે છે અને તેને ચાલુ રાખવા માટે પ્રવૃત પણ રહે છે. આમાં હૉસ્પિટલ શરૂ કરવી, આંખની સર્જરીના કેમ્પ માટે જરૂરી સહાય પૂરી પાડવી અને ગરીબોને અન્ન સહાય પૂરી પાડવી વગેરેનો સમાવેશ થાય છે. આ બધા કાર્યની સાથે તેઓ તેમના અતિ પ્રિય સદગુરુ પ.પૂ. શ્રી ધ્યાનયોગીજી મધુસુદનજી મહારાજના પ્રેમ અને તેમના પ્રકાશને લોકો સુધી પહોંચાડવા માટે પણ કાર્યરત રહે છે.